Predkladacia správa

Správa sa predkladá na základe uznesenia vlády SR č. 81 z 23. januára 2005, k návrhu opatrení na zabezpečenie plnenia uznesení NR SR Hodnotí priebeh odstraňovania následkov vetrovej kalamity z 19. novembra 2004 na celom území Slovenskej republiky so špecifikáciou prác v pôsobnosti organizácií spravujúcich lesný majetok štátu (ŠL TANAP, Lesy SR š.p.), ako aj neštátnych subjektov lesného hospodárstva podľa pôsobnosti jednotlivých krajských lesných úradov.

S cieľom koordinácie jednotlivých činností a minimalizácie negatívnych dopadov na životné prostredie pri rešpektovaní záujmov ochrany prírody a krajiny pri odstraňovaní následkov vetrovej kalamity boli pre územie Vysokých Tatier vypracované 4 projekty - „Harmonogram odstraňovania následkov kalamity“, „Projekt revitalizácie územia“, “Projekt ochrany lesa“ a „Projekt protipožiarnej ochrany“. V projektoch sú stanovené základné rámce odstraňovania následkov kalamity, postupy a opatrenia na riešenie vzniknutej situácie. Projekt revitalizácie územia a ochrany lesa je potrebné chápať ako projekty otvorené, ktoré sa budú aktualizovať podľa vývoja situácie počas odstraňovania následkov vetrovej kalamity, resp. v období rekonštrukcie a revitalizácie lesných pozemkov poškodených veternou smršťou. 

Odstraňovanie následkov vetrovej smršte je s ohľadom na nepriaznivé meteorologické podmienky v mesiacoch február a marec vcelku priaznivé. So zalesňovaním kalamitných plôch sa vo väčšom rozsahu začalo v priebehu mesiaca máj. Následne sa vykonávali práce súvisiace s ochranou a ošetrovaním mladých lesných porastov.

Pretože predkladaný materiál má informatívny charakter, obsahuje faktografické údaje, ktoré nie je možné meniť a taktiež neukladá žiadne úlohy (tieto vyplývajú už z citovaného uznesenia vlády SR č. 81/2005 ), v súlade s uznesením čl. 10 ods. 6 písm. a) Smernice na prípravu predkladania materiálov na rokovanie vlády SR a kapitoly 3.1.5. Metodického pokynu na prípravu a predkladanie materiálov na rokovanie vlády SR, nebol predmetom medzirezortného pripomienkového konania.

Predkladaná informácia nebude mať dopad na štátny rozpočet, rozpočet obcí a vyšších územných celkov, na životné prostredie, zamestnanosť ani na podnikateľské prostredie.